Eun den a furnez
An Displeger 

Deuz broiou ar Zav-Heol a zo deut beteg ennom mojennou ha parabolennou niveruz meurbed. Ar re-mañ a zo bet troet e yezou Europa hag o-deus greet goude-ze tro ar bed, koulz lavared. Anavezet eo mad ganeom "Kontadenn ar Mil Nozvez hag unan", "Ali-Baba hag an Daou-ugent Laer", "Sindbad ar martolod". Hogen, ar skrivagner brudet Voltaire en-deus kavet e leor "Darvoudou Rouantelez Serendib", istor eun den anvet Zadig hag en-doa gounezet ar furnez glan ha didro a blije kement d'on tadou koz. Setu amañ eun dibab deuz an danevellou savet war goun an den-ze.Sonerez.

I

An Displeger

Zadig a oa o prederia en eur maner war ar mêz, pell diouz an trouz. Eur wech ma oa o pourmen en e liorz, e klevas eur vandenn chas o chalpad ken-ha-ken, ha kerkent ez erruas dirazañ ofisourien ar rouanez, beh warnañ ha nehet braz, m'hel lavar deoh.

Chas o chalpad.
An Ofisour

Salud deoh, den yaouank, ha buhez hir ! Daoust ha gwelet ho-peus ki ar rouanez o tremen dre amañ, marteze ?

Zadig

Ki ar rouanez ?

An Ofisour

Ya, ki ar rouanez a zo tehet kuit, ha ne heller ket gouzoud dre beleh eo eet.

Zadig

Ki ar rouanez, e gwirionez ?

An Ofisour

Ya, ki ar rouanez. An den-mañ n'eo ket fur a-walh, am-eus aon.

Zadig

Ma vefe bet eur giez e-leh eur hi, am-befe gellet sikoured ahanoh da glask anezi. Med eur hi n'am-eus netra da lavared diwar e benn.

An Ofisour

Dres, eur giez 'ni eo.

Zadig

Perag n'ho-peus ket lavaret ar wirionez rik, ofisour ? Eur giez n'eo ket eur hi.

An Ofisour

Ki pe giez, gwelet ho-peus al loen ?

Zadig

(En eur gemer e amzer). Kiez ar rouanez a zo deuz ar ouenn spagnol, med bihanig-tre. Taolet he-deus eun torad chas bihan abaoe nebeud 'zo. Kamm eo deuz ar pao a-raog, ar pao kleiz. Diskouarn hir a zo dezi, m'am-eus taolet evez mad.

An Ofisour

Se a zo gwir penn-da-benn. Neuze ho-peus gwelet al loen. War pe du eo eet, mar plij ?

Zadig

N'am-eus gwelet biskoaz ar giez-se, ofisour, va mignon, ha ne ouien ket he-doa ar rouanez, meuleudet ra vezo, kiez ebed.

An Ofisour

Penaoz, den milliget, c'hoant ho-peus ober goap ouzon ! Hag ober goap ouspenn ouz ar rouanez, or mestrez, a zo ken glaharet da veza kollet he hiez ?

Zadig

N'am-eus c'hoant ober goap ouz den ebed. Lavared e ran deoh n'am-eus ket gwelet al loen.

An Ofisour

Me a daolo ahanoh en toull-bah da vreina war ar plouz. Setu ema marichal ar rouanez o tond war an tu-mañ. O ! Ar Marichal, deuit da rei din eun taol dorn. Amañ ez eus eun den da zammad ganeom d'ar prizon.

Kleved 'reer eur marh o tostaad.
Ar Marichal 

N'am-eus ket amzer da goll, bremañ, ofisour. Digarezit ahanon. Me a rank klask brava marh ar rouanez a zo tehet kuit deuz ar marchosi eun eur 'zo, d'an daoulamm ruz. Ar rouanez, va mestrez, a zo ken kounnaret ma fell dezi staga ouz ar groug oll vevelien ar palez ma ne vez ket kavet ar marh a-raog an noz. Rag-se, leuskit ahanon da vond pelloh, mar plij.

Zadig

Ar marh-se, marichal, en-deus eul lost hir-hir hag eun daoulamm brao. E gwirionez, e lost en-deus tri droatad hanter. Gweskenn ar brid a zo aour penn-da-benn. Houarnet eo gand arhant unneg diner. N'eo ket gwir ?

Ar Marichal

Gwir eo. Evid gouzoud ken mad-se penaoz ema al loen, red eo deoh beza gwelet anezañ nevez 'zo. War peseurt hent eo eet ?

Zadig

Feiz, n'ouzon ket, marichal. Ne ouien ket he-doa ar rouanez eur marh. Biskoaz n'am-eus klevet ano outañ a-raog bremañ.

An Ofisour

An den-mañ a ra goap, a lavaran deoh. Me va-unan, a zo o klask kiez ar rouanez. Hemañ en-deus lavaret din eeun mad penaoz e oa greet al loen, ha pa 'm-eus goulennet digantañ war pe du e oa tehet kuit, en-deus respontet din ne ouie netra ha n'en-doa gwelet netra. Eur gaouier eo.

Ar Marichal

(Fuloret). Eur gaouier ha sur a-walh eul laer. Ya, eul laer. Hennez en-deus paket an daou loen ha kuzet anezo en eul leh distro bennag da hortoz gwerza anezo diwezatoh. Ahanta, va den, deuit ganeom beteg ar palez, ma vo gwelet. Ofiser, stagit dezañ e zaouarn gand eur penn kordenn ouz lost va marh, hag en hent.

Sonerez bale.
An Displeger

Ha Zadig a oe kaset da genta en toull-bah, ha goude dirag ar rouanez fuloret, ha goude c'hoaz dirag ar varnerien a gondaonas anezañ d'ar prizon beteg ar maro ha da baea tri mil skoed aour. A-boan echu ar varn ma oe kavet ar marh hag ar giez. Ar varnerien, souezet, a houlennas digand Zadig penaoz en-doa gellet respont ken eeun diwar-benn loened ha n'e-noa gwelet biskoaz.

Zadig

Barnerien, tud a skiant vraz, melezourou ar wirionez, ken ponner hag ar plomm, kar tost d'an aour, n'am-eus gwelet biskoaz kiez doujuz ar rouanez na marh dibar ar roue, meulet ra vezo ! Setu penaoz eo c'hoarvezet an traou : e-pad ma oan o pourmen er hoad a zo e-kichenn va liorz, e welis war an douar roudou eul loenig bihan hag a zeblante mad beza re eur hi. Etre roudou ar paoiou kleiz hag ar paoiou dehou, e oa linennou hir ha skañv, treset er poultr, hag o-deus roet din da houzoud e oa ar hi-ze eur giez.

An Ofisour

Perag eur giez ?

Zadig

Al linennou skañv etre roudou ar paoiou a oa bet greet, heb mar ebed, gand bronnou ar giez o ruza war an douar. Setu, moarvad, ar giez en-doa bet nevez 'zo eun torrad re vihan. Roudou all, war peb tu d'ar paoiou a-raog, a oa bet greet gand an diskouarn hir. A-hend-all, ar pevar bao n'o-doa ket leusket roudou ken don an eil hag egile. Roud eur pao a oa kalz skañvoh eged ar roudou all. Setu am-eus gouezet mad tre e oa kamm ar giez.

Ar Marichal

Hag evid ar marh ?

Zadig

Evid ar marh eo ar memez tra. Gwelet am-eus ivez war an hent roudou eul loen kezeg. Ar roudou-ze a oa ken brao ha ken reiz m'am-eus gouezet dioustu e rede al loen difazi-tre. An hent a zo striz, seiz troatad d'ar muia, hag ar marh, o haloupad e-kreiz an hent, en-doa distaget taoliou lost war boultrenn ar gwez, a-zehou hag a-gleiz. Setu e lost a vuzulie d'an nebeuta tri droatad hanter. Deliou ar gwez, a-uz da benn al loen, a oa bet distaget beteg pemp troatad uhel. Setu e oa braz al loen. Hervez ar roudou a zo bet leusket war ar vein gand ar weskenn-brid ha houarn an treid, am-eus gouezet e oa gantañ aour en e veg hag arhant dindan e baoiou. Setu.

Ar Marichal

Souezuz !

Zadig

Souezuz n'eo ket. Daoulagad a zo bet greet d'an den evid selled en-dro dezañ. Me am-eus sellet piz en-dro din. Netra muioh.

An Ofisour

Sorserez. An den-mañ a dle beza devet. Eun diaoul.

Zadig

Eun diaoul n'on ket, nag eur sorser. Paneve-ze ne vefen ket bet dirazo o hortoz beza barnet. Eur sorser en-defe en em dennet pell 'zo.

An Displeger

Ha Zadig, an den fur, e oe lakeet er-mêz deuz ar prizon ha kaset d'e di gand ar brasa enoriou. Ar varnerien o-deus, an deiz war-lerh, restaolet dezañ an tri mil skoed en-doa paeet. Derhel a rejont ganto, koulskoude, evid ar frejou hag ar skrituriou, daou vil nao hant tri c'hweh ha pevar-ugent, ha Zadig a rankas rei an daou skoed a jome d'an urcher, evid e arhant-butun. Neuze, Zadig a zeskas pegen ker e koust digeri an daoulagad war an hent braz. Eun nebeud goude, eun den kondaonet d'ar galeou a dehas kuit deuz ar prizon hag a dremenas dirag prenest Zadig. Pa oe goulennet digand hemañ ha gwelet en-doa ar prizonier, e chomas mud-pesk. Med diskouezet e oe dezañ en-doa sellet dre ar prenest d'ar mare ma oa ar prizonier o tremen dirazañ. Ha setu Zadig kondaonet da baea pemp mil skoed evid beza lavaret gevier.

Zadig

Eun den a zo da glemm pa ya da bourmen d'ar hoad ma tremen ennañ kiez ar rouanez ha marh ar roue. Pegen arvaruz eo en em lakaad da zelled dre eur prenest. Ha pegen diêz, evid eun den paour, beza eüruz war an douar.Sonerez.
II

Ar mên-test

An Displeger

Brud Zadig he-doa greet tro ar vro. Setu kalz tud a deue beteg ennañ da houlenn digantañ pe eun ali pe eun diskoulm bennag. Eur wech, e kavas en e di eur marhadour gwall nehet.

Ar Marhadour

Aotrou Zadig, deut on d'ho kaoud, c'hwi hag a zo sklêrijenn rouantelez Serendib. Me a zo eun den kollet ma n'on ket sikouret ganeoh. Rentet e vin da glask va zamm bara dre drubarderez eun den hag a gredin va mignon. Eun druez eo.

Zadig

Displegit ho kudenn, va den. An oll glemmou a zo poan gollet hag amzer drouziviet pa heller c'hoaz parea ar hleñved. Seul vuannoh e ouezin pez a zo c'hoarvezet ha seul vuannoh e kavin penaoz ober.

Ar Marhadour

Triweh miz 'zo am-eus ranket mond d'ober eur veaj en tu all d'ar mor, da glask marhadourez ha na vez ket kavet er broiou-mañ. Gouzoud a rit pegen arvaruz eo mond war vor, dreist-oll e-pad ar goañv hag an amzer fall. N'ouzer ket, en eur lakaad an troad war eur vatimant, pe e teuor d'ar gêr eur wech, pe ez eor da voueta ar pesked. Setu perag, war hent an disparti, am-eus galvet eur mignon din, eun den hag a anavezan abaoe daou-ugent vloaz hag ouspenn. « Mond a ran war vor d'ar broiou pell, emezon, ha marteze ne vin ket gwelet mui war an douar-mañ. Setu amañ deg mil skoed aour hag e pedan ahanoh da ziwall anezo evid va bugale ma n'on ket deut en-dro a-benn daou vloaz leun. Ma teuan d'ar gêr a-raog, c'hwi a restaolo din ar yalhad ». Va mignon a brometas din hag a douas war e feiz. Hogen, setu-me deut d'ar gêr, yah a gorv med kollet ganin va batimant hag an oll varhadourez a oa enni. Rivinet on. Deuz va oll danvez, ne jom ganin nemed an deg mil skoed aour am-boa leusket etre daouarn va mignon. Ha bremañ, an den disleal-ze ne fell ket dezañ resteurel din ar yalh, pa lavar n'en-deus resevet gwenneg ebed diganin biskoaz.

Zadig

Daoust ha n'ho-peus kemeret test ebed pa rojoh-c'hwi ar yalh dezañ ?

Ar Marhadour

Ne oam nemed on-daou war an hent da vond d'ar porz-mor. Hag ouspenn, gand eur mignon ken karet...

Zadig

Eur mignon a zo eur mignon e-pad m'eo mignon. N'eus ket da fizioud arhant da zen ebed nemed dirag testou, a-hend-all emaoh e riskl koll an arhant hag ar mignon war eun dro. Setu pez a zo c'hoarvezet ganeoh.

Ar Marhadour

Ya, bremañ e welan mad. Med re ziwezad eo. C'hwi, marteze, a gavo an tu...

Zadig

Kontit din dre ar munud, penaoz ho-peus lakeet an deg mil skoed etre daouarn ho mignon !

Ar Marhadour

E oam war hent ar porz, en eul leh distro, na ti, na tud, na netra pell na tost. Netra nemed eur pez mên e-kichenn an hent. War ar mên-ze am-eus kontet ar peziou aour...

Zadig

A-walh am-eus klevet. Galvit an trubard dirag ar barner. Marteze e hellin kaoud tro warnañ. Bez' eo eñ eun den fur ha war evez. 

Ar Marhadour

N'eo ket, feiz din-me ! Droch a-walh eo !

Zadig

Mad. Neuze ema deom.Sonerez.
An Displeger

Hag ar marhadour a halvas e vignon dirag ar barner.Trouz eun engroez.
Ar Barner

Peoh, an dud ! Hirio on-eus dirazom eur marhadour hag a bretant beza fiziet deg mil skoed aour d'e vignon a zo amañ. N'eus test ebed.

Zadig

Digarezit ahanom, aotrou barner, eun test on-eus.

Ar Barner

Eun test ho-peus ? Kenta kelou. Ha piou eo ?

Zadig

N'eo ket eun den, aotrou barner, med eur mên.

Ar Barner

Eur mên ! Biskoaz n'am-eus klevet kemend-all. Daoust hag eur mên a hell beza test d'eun dra bennag ? Penaoz ?

Zadig

An deg mil skoed, aotrou barner, a zo bet kontet war ar mên-ze gand ar marhadour d'e vignon. Ordrenit d'an archerien mond da gerhad ar mên-ze ha pa vo deut amañ, hennez a ziskouezo deoh sklêr ema ar gwir ganeom.

Ar Barner

Petra a ziskouezo ar mên ?

Zadig

Ne lavarin ket muioh, aotrou barner, a-raog ma vo deut ar mên amañ.

Ar Barner

Mad. Daou archer a yelo dioustu da gerhad ar mên. Hastit buan !

Ar mignon

(A zistag da hoarzin). A A A !!!

Ar Barner

Perag e c'hoarzit, c'hwi hag a zo tamallet e laeroñsi ?

Ar mignon

Me a hoarz, aotrou barner, abalamour e kasit daou archer da glask eur mên. Ken braz eo ar mên-ze ma ne hellfe ket daou-ugent archer sevel anezañ deuz an douar. Ha ken pell ema, m'o-defe labour daou zevez da charread anezañ beteg al lezvarn.

Zadig

Anzavet en-deus, aotrou barner. Kollet eo. Eñ eo al laer disleal !

Ar mignon

Piou ? Me ? N'am-eus anzavet netra.

Zadig

Anzavet ho-peus, peogwir e ouzoh e peleh ema ar mên ha pegement e pouez. Ha koulskoude den all amañ ne oar petra eo ar mên-ze, nemed ar marhadour hag an hini en-deus dastumet an deg mil skoed. C'hwi an hini eo.

Ar Barner

Ar mên a zo test.Trouz an engroez.
III

Ale an tentadur 

An Displeger

Ken brudet 'oe Zadig er vro goude taol ar mên test, ma houlennas ar roue digantañ dond d'e balez, da veza e-barz kuzul ar gouarnamant. Hag aze e tisklêrias c'hoaz Zadig e furnez meur a wech.

Ar roue

Zadig, me a zo nehet a-walh. Abaoe on pignet war dron Serendi am-eus bet ouspenn eun dousenn stadverourien war an arhanterez. Ha koulskoude, an teñzor a zo goullo atao, daoust d'ar hargou ha d'an taillou da goueza stank war ar bobl. Deut on da gredi eo diwallet arhant ar vro ha va hini gand laeron. Penaoz e hellfen dibab eun den bizied krog hag a lako mad an oll a-raog e vad e-unan.

Zadig

Roue, kaoud eun den onest n'eo ket re ziêz c'hoaz, daoust ma n'int ket niveruz war an douar-mañ. Med kaoud eun den hag a jomo onest penn-da-benn e-touez sahadou aour hag arhant, se a zo diêsoh eged laza an diaoul. Rag an dud a jom onest keit ha ma n'ema ket ar binvidigez dindan o daouarn ; eur wech lakeet dirazo, bemdez, teñzoriou a bep seurt, o halon a deu da vreina e-giz eun aval preñvet. Marteze, koulskoude, am-eus kavet an tu da zibab deoh eur stadverour onest evid diwall an arhant.

Ar roue

Penaoz 'ta ?

Zadig

E peleh ema ganeoh hoh arhant hag hoh aour hag ho pinvidigez all ?

Ar roue

Du-mañ ha du-hont. Lodennet int bet ganin, gand aon da goll toud er memez taol.

Zadig

Mad ! C'hwi a zastumo ar peb gwella hag e lakaio etre va daouarn, mar plij ganeoh, da vihanna m'ho-peus fiziañs ennon.

Ar roue

Fiziañs am-eus. Va oll madou a vo roet deoh warhoaz.

Zadig

Mad ! Bremañ, kasit kelou dre ar vro ema ar roue o klask eur merour evid an arhanterez, hag e vo dibabet hennez a-benn tri devez ahann, e-touez ar re en em ginnigo.

Ar roue 

Greet e vo.Sonerez taboulin ha korn-boud.
An Displeger

Tri devez goude, ar palez a oa leun a dud, deut deuz pevar horn ar vro d'en em ginnig evid ar garg. Zadig a oa en e zav er zal vraz, e-kichenn ar roue azezet war an tron.

Ar roue

Perag, Zadig, ho-peus pedet ar zonerien da zond er zal-mañ ? N'om ket deut amañ da zañsal.

Zadig

Ni n'om ket deut da zañsal, med an hini a fell dezañ beza mestr an arhanterez a ranko dañsal dirazom.

Ar roue

Ne gomprenan ket mad.

Zadig

Gortozit !

(A vouez uhel). Sonit 'ta, sonerien !Sonerez da zañsal.
Zadig

Setu ema o tond dirazom ar henta den en-deus en em lakeet war reñk evid ar garg. Daoust ha dañsal a ra mad, roue ?

Ar roue

Ne gavan ket. Pounner eo e zivesker dindanañ.

Zadig

Gwir eo. Ne raio ket hennez eur merour mad evid an arhanterez.

Ar roue

Penaoz ? Da zañsal n'eo ket mad, med marteze d'ober ar hontou.

Zadig

Nann, a lavaran deoh. Gwellom eun all.Sonerez atao.
An Displeger

Hag ar gorollerien a deuas da zañsal dirag ar roue pep hini d'e dro. Med ken ponner e oant hag eur harrad gwiniz o tond war al leur-dorna. Koulskoude, war ar fin...

Ar roue

A ! Setu amañ unan hag a zo skañv ha lijer. Hemañ a oar petra eo dañsal. Plijadur am-eus o weled anezañ.

Zadig

Hennez a vo merour an arhant en ho rouantelez, roue, rag hennez a zo onest. Peoh gand ar zonerez !Echu ar zonerez.
Ar roue 

Poent eo deoh, Zadig, displega din...

Zadig

N'eo ket bet diêz, roue. Me am-eus berniet sahadou aour, arhant ha perlez hag all en ale a zo etre ar zal-mañ hag ar zal-hortoz. En ale n'eus sklêrijenn ebed. Pep hini deuz ar re o-deus en em ginniget a zo chomet deg munud e-unan da hortoz e dro e-kreiz ar zahadou. Ha pep hini, nemed unan, en-deus karget chakotou, godellou ha plegou e zillad gand arhant hag aour. Setu perag e oant ken ponner o tañsal. Unan anezo n'eus ket kemeret eul liard toull. Setu perag e oa ken skañv. Hennez on-eus dibabet da verour an arhanterez, rag hennez eo an onesta. E oah o klask eur homis evid ar hoñchou hag ho-peus kavet eur horoller.Sonerez.

